***Отговор на въпрос от Светла Бъчварова – народен представител от ПГ на БСП за България относно мерки за обезвреждане на животински отпадъци в страната***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

В периода от 19 до 21 февруари и на 2 май 2018 г. са били извършени проверки на територията на Областните дирекции на БАБХ - Шумен и Варна на оператори, извършващи дейност по събиране, транспортиране и обезвреждане на странични животински продукти.

**В хода на проверките в „Брамас 96“ АД е установено, че:**

1. Няма създаден механизъм, чрез който да бъде установено точното тегло на труповете на животните при постъпването им в екарисажа. Това води до липса на гаранция за отчетеното преработено количество странични животински продукти и съответствието му с полученото количество месокостно брашно категория 1. Същото представлява нарушение на изискванията на Регламент № 999/2001.

2. Операторът не е могъл точно да посочи наличното количество месокостно брашно в склада, което води до липса на гаранция за спазването на изискванията на същия регламент. Това е повтарящо се несъответствие от предишна проверка на БАБХ, за което не са предприети корегиращи действия.

3. Операторът преработва странични животински продукти категория 3, които могат да са суровина, предназначена за хранене на определени животни. На преработващата линия е констатирано, че липсва съоръжение, което да проверява за наличие на опаковъчен материал в страничните животински продукти, което е изискване на Регламент № 142/2011.

**4.** При регистрацията не е приложено копие от акта за въвеждане в експлоатация на обекта, издаден по реда на Закона за устройство на територията.

**5.** Не е осигурена складова площ за съхранение на преработен животински протеин, което от своя страна създава условия за допълнително химично, физично и биологично замърсяване.

**6.** Хигиенно състояние на обекта е незадоволително.

Към момента в Република България има осем работещи обекта, регистрирани от областните дирекции по безопасност на храните по реда на Закона за ветеринарномедицинската дейност, които могат да преработват и обезвреждат странични животински продукти.

БАБХ е предприела всички необходими мерки и към настоящия момент са налице временно сключени договори за събиране, транспортиране и обезвреждане на странични животински продукти.

В резултат на предприетите мерки от Агенцията, процесът по трупосъбиране в страната не е прекъсвал. Същият е организиран и се извършва своевременно без да се създават предпоставки за разпространение на заболяванията застрашаващи здравето на животните и населението.

След спиране на работата на екарисажа в гр. Шумен, в Министерството и БАБХ не са постъпили сигнали от физически и юридически лица за проблеми със забавено събиране, преработка и обезвреждане на странични животински продукти.

**БЛАГОДАРЯ ЗА ВНИМАНИЕТО!**