***Отговор на въпрос от Румен Георгиев – народен представител от ПГ на БСП за България относно възможността Министерството на земеделието, храните и горите да подпомага дейността на агрометеорологичната мрежа на НИМХ БАН чрез осъществяване на целево финансиране на наблюденията и поддръжката на тази мрежа***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ГЕОРИЕВ,**

Министерството на земеделието, храните и горите оценява усилията на учените и специалистите от Националния институт по метеорология и хидрология към Българската академия на науките за осигуряване на необходимата метеорологична и хидрологична информация за територията на Република България.

Метеорологичната информация е изключително важна за осъществяване на политиката в областта на земеделието. В тази връзка през годините Министерството чрез Изпълнително агенция „Борба с градушките“ и Националния институт по метеорология и хидрология взаимно си сътрудничат, като съществува непрекъснат двупосочен информационен обмен на метеорологични данни.

Същевременно, текущо през годините, Министерството ползва услугите на Националния институт за оказване на експертно съдействие, като заплаща за съответните услуги. Така например през 2017 г. са изплатени средства по договор в размер на **66 000 лева.**

Министерството осъществява държавната политика в областта на земеделието и храните, селските райони, горите, риболова и аквакултурите, като всички структурни звена от състава му работят в рамките на силно ограничен бюджетен ресурс, поради което не може да осигури чрез бюджета си целево финансиране за Националния институт по метеорология и хидрология.

**В заключение** предвид важността на предоставянето на информация, необходима както за гражданите и за дейностите на редица институции, така и за осигуряване на предотвратяване на рискове за икономиката и за населението на страната, Министерството на земеделието, храните и горите **би подкрепило осигуряване на целево финансиране от държавния бюджет за дейността на института чрез бюджета на БАН.**

**БЛАГОДАРЯ ЗА ВНИМАНИЕТО!**