***Отговор на питане от Светла Бъчварова,Дора Янкова, Валентина Найденова и Милко Недялков – народни представители от ПГ на БСП за България относно състоянието на горските пътища***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

**УВАЖАЕМА ГОСПОЖО ЯНКОВА,**

**УВАЖАЕМА ГОСПОЖО НАЙДЕНОВА,**

**УВАЖАЕМИ ГОСПОДИН НЕДЯЛКОВ,**

Безспорно, изграждането на нови горски пътища, рехабилитацията и поддържането на съществуващите е основна предпоставка за изпълнението на предвидените горскостопански мероприятия, свързани със стопанисване, възобновяване и опазване на горските територии.

В действителност, в периода от 1990 г. до създаването на държавните горски предприятия със Закона за горите от 2011 г., липсва цялостна политика по отношение на изграждане и рехабилитация на горскопътната инфраструктура. Изпълнявани са отделни проекти за строителство на нови пътища, което се дължи на липсата или ограничения размер на средствата от държавния бюджет за финансиране на тези дейности.

Проблемът с липсата на финансиране на дейностите в горите намира решение със Закона за горите от 2011 г., чрез създаване на специален фонд „Инвестиции в горите“. Във фонда се акумулират средства от дейността на шестте държавни горски предприятия, които са търговски дружества, регистрирани по Търговския закон. Те се изразходват основно за проектиране и строителство на горски пътища и транспортна техническа инфраструктура, технико-укрепителни съоръжения и за залесяване.

С осигуреното от фонда финансиране, държавните предприятия ежегодно инвестират в проектиране, строителство и основен ремонт на горски пътища с цел обезпечаване изпълнението на предвидените в горскостопанските планове мероприятия, свързани със стопанисване, възобновяване и опазване на горските територии от пожари.

За периода **2013 - 2017 г.,** със средства от целевия фонд „Инвестиции в горите“, е извършено:

* проектиране на **277** км горски пътища;
* строителство на **246** км нови горски пътища;
* основен ремонт на **122** км пътища.

През настоящата **2018 г.** продължават дейностите по проектиране, строителство и основен ремонт на горски пътища.

Строителството на нови горски пътища се извършва от изпълнители, избрани след проведени процедури по Закона за обществените поръчки от съответния възложител, а именно директорите на държавните предприятия, респективно директорите на съответното държавно горско стопанство или държавно ловно стопанство.

Освен финансирането от целевия фонд, държавните предприятия целогодишно инвестират средства от стопанската си дейност за поддръжка и текущ ремонт на съществуващите горски пътища, където е наложително. Тези дейности се изпълняват както от външни изпълнители, избрани след провеждане на процедури по ЗОП, така и със собствена техника и работници.

През последните години, с цел своевременно извършване на неотложни текущи ремонти на горскопътната инфраструктура, държавните предприятия закупуват съвременна специализирана техника за поддръжка и ремонт на горски пътища.

С оглед предпазване на трайните горски пътища от повреждане или от унищожаване, е издадена специална заповед на министъра на земеделието и храните от февруари 2016 г., с която се указва транспортирането на дървесината, добита от горските територии – държавна собственост да не се извършва в периоди, в които почвите са преовлажнени.

Важно е да се отбележи, че съгласно общите условия на договорите за възлагане на дейности и за продажба на дървесина, възложителите, респективно продавачите, са длъжни да осигурят достъп до обектите посредством горски пътища в състояние, невъзпрепятстващо изпълнението на дейностите. Същевременно, фирмите, извършващи дейности в държавните горски територии, са длъжни за своя сметка да ги поддържат в използваем вид и да ги възстановят в случай на разрушение.

При получаване на сигнали за разрушени пътища се предприемат действия по тяхното отремонтиране.

**БЛАГОДАРЯ ЗА ВНИМАНИЕТО!**